CELEX: 32008D0709
Language: lt
Date: 1205193600000
Title: 2008/709/EB: 2008 m. kovo 11 d. Komisijos sprendimas dėl valstybės pagalbos, kurią Belgija numato suteikti Volvo Cars Gent įmonei (C 35/07 (ex N 256/07)) (pranešta dokumentu Nr. C(2008) 832) (Tekstas svarbus EEE)

3.9.2008   
            
            
               LT
            
            
               Europos Sąjungos oficialusis leidinys
            
            
               L 236/45
            
         
      KOMISIJOS SPRENDIMAS
   
   2008 m. kovo 11 d.
   dėl valstybės pagalbos, kurią Belgija numato suteikti Volvo Cars Gent įmonei (C 35/07 (ex N 256/07))
   (pranešta dokumentu Nr. C(2008) 832)
   (Tekstas autentiškas tik olandų ir prancūzų kalbomis)
   (Tekstas svarbus EEE)
   (2008/709/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį, ypač į jos 88 straipsnio 2 dalies pirmą pastraipą,
   atsižvelgdama į Europos ekonominės erdvės susitarimą, ypač į jo 62 straipsnio 1 dalies a punktą,
   paprašiusi suinteresuotųjų šalių pateikti savo pastabas pagal minėtus straipsnius (1),
   kadangi:
   I.   PROCEDŪRA
   
               (1)
            
            
               2007 m. gegužės 4 d. raštu Komisijai pranešta apie pagalbos mokymui Gente įsikūrusiai Volvo automobilių surinkimo gamyklai (Volvo Cars Gent, toliau – VCG) projektą. 2007 m. gegužės 31 d. įvyko susitikimas su Komisijos tarnybomis. Po šio susitikimo 2007 m. liepos 6 d. raštu Belgija pateikė papildomos informacijos.
            
         
               (2)
            
            
               2007 m. rugsėjo 12 d. raštu Komisija pranešė Belgijai apie savo sprendimą pradėti Sutarties 88 straipsnio 2 dalyje nustatytą procedūrą dėl šios pagalbos (toliau – „sprendimas pradėti procedūrą“).
            
         
               (3)
            
            
               Sprendimas pradėti procedūrą paskelbtas Europos Sąjungos oficialiajame leidinyje
                   (2). Komisija paprašė suinteresuotąsias šalis pateikti savo pastabas. Pastabų nebuvo pateikta.
            
         
               (4)
            
            
               Belgija į sprendimą pradėti procedūrą atsakė 2007 m. spalio 15 d. raštu. 2007 m. spalio 23 d. Belgijos valdžios institucijos, pagalbos gavėja ir Komisija surengė susitikimą, per kurį Komisijai buvo perduoti dokumentai. 2007 m. lapkričio 23 d. raštu Belgija pateikė papildomos informacijos. Komisija paprašė paaiškinimų 2007 m. gruodžio 21 d. raštu, į kurį Belgija atsakė 2008 m. sausio 8, 15 ir 16 d. raštais.
            
         II.   PROJEKTO, APIE KURĮ PRANEŠTA 2007 M. GEGUŽĖS 4 D., APRAŠYMAS
   
               (5)
            
            
               Pagalbos gavėjas būtų VCG. Šioje bendrovėje, kuri nuo 1999 m. priklauso Ford Motor Company (toliau – FMC), dirba 5 000 darbuotojų. Mokymo programa, kuriai teikiama pagalba, tęstųsi nuo 2006 m. rugsėjo mėn. iki 2009 m. rugsėjo mėn. ir būtų iš dalies susijusi su naujos gamybos platformos – standartinės vidutinio dydžio transporto priemonių gamybai FMC naudojamos europinės EUCD platformos (automobilių rinkos C ir D segmentai) – įdiegimu. Įdiegiant naująją platformą į materialųjį turtą bus investuota 26,3 mln. EUR. Po įdiegimo gamykloje bus galima gaminti ne tik Volvo, bet ir Ford bei Jaguar prekės ženklų automobilių modelius. Toks gamyklos lankstumo didinimas prisidės prie Ford veiklos įsitvirtinimo Gente ir darbo vietų išlaikymo šiame mieste.
            
         
               (6)
            
            
               2007 m. gegužės 4 d. pranešime nurodytos išlaidos mokymui sudaro maždaug 37 mln. EUR. Pagal 2001 m. sausio 12 d. Komisijos reglamentą (EB) Nr. 68/2001 dėl EB sutarties 87 ir 88 straipsnių taikymo pagalbai mokymui (3), tinkamų finansuoti mokymo projekto dalyviams skirtų išlaikymo išlaidų dalis turi būti lygi visų kitų tinkamų finansuoti išlaidų sumai, todėl tinkamos finansuoti išlaidos, apie kurias pranešė Belgija, buvo sumažintos iki 19 mln. EUR. Kadangi Gentas nepriklauso remiamiems regionams, didžiausias pagalbos intensyvumas yra 50 % bendrajam mokymui ir 25 % specialiajam mokymui. Pagal 2007 m. gegužės 4 d. pranešimą Flandrijos regionas (Vlaams Gewest) turėtų skirti 6 018 558,91 EUR ad hoc pagalbą.
            
         
               (7)
            
            
               2007 m. gegužės 4 d. pranešime mokymo programa suskirstyta į penkis modulius, iš kurių du paskutiniai yra nedidelio masto:
               
                           —
                        
                        
                           1 modulis: darbo jėgos struktūros stiprinimas (tinkamos finansuoti išlaidos sudaro 4,3 mln. EUR, iš kurių 3,1 mln. EUR – bendrajam mokymui (4) ir 1,2 mln. EUR specialiajam mokymui bei 1,8 mln. EUR pagalba). Šiuo moduliu siekiama VCG darbuotojams suteikti pakankamų pagrindinių techninių žinių. Pagrindiniai mokomieji dalykai: pneumatika, robotų technika, programuojamų komandų logika, elektros energija ir elektronika, išlaidų valdymas, socialiniai gebėjimai, valdymo technika, kėbulo dalys, dažymas ir speciali automobilių pramonės programinė įranga,
                        
                     
                           —
                        
                        
                           2 modulis: techninis ir technologinis mokymas: teorinė dalis (tinkamos finansuoti išlaidos sudaro 1,7 mln. EUR – tiktai bendrasis mokymas – ir 0,85 mln. EUR pagalba). Šio modulio tikslas – gilinti darbuotojų žinias ir kompetenciją tam tikrose technikos ir technologijos srityse, susijusiose su diegiama platforma. Pagrindiniai mokomieji dalykai: robotų technika ir gamybos robotai, programuojamų komandų logika, matavimo kameromis technika,
                        
                     
                           —
                        
                        
                           3 modulis: praktinio taikymo mokymas: praktinė dalis (tinkamos finansuoti išlaidos sudaro 12,9 mln. EUR – tiktai specialusis mokymas – ir 3,2 mln. EUR pagalba). Šio modulio tikslas – mokyti teorines žinias pritaikyti specialiai darbo aplinkai ir gamybos sąlygoms. Tikslas – gerinti darbuotojų kompetenciją, kad jie galėtų visapusiškai išnaudoti EUCD platformos teikiamas galimybes,
                        
                     
                           —
                        
                        
                           4 modulis: pokyčiai, kuriuos reikia atlikti valdymo srityje, ir tinkamas elgesys siekiant pagerinti mokymo programos rezultatus ir perėjimą prie EUCD platformos apskritai (tinkamos finansuoti išlaidos sudaro 0,2 mln. EUR, tiktai bendrasis mokymas, ir 0,1 mln. EUR pagalba). Šis modulis susijęs su mokymu valdymo srityje,
                        
                     
                           —
                        
                        
                           5 modulis: ANDON/DAISSY mokymas (tinkamos finansuoti išlaidos sudaro 0,02 mln. EUR, tiktai bendrasis mokymas, ir 0,01 mln. EUR pagalba). Šis mokymo modulis susijęs su kokybės kontrole.
                        
                     
         
               (8)
            
            
               Pranešime Belgija nurodo, kad mokymas viršija neatidėliotinus įmonės poreikius. Komisijos paprašyta paaiškinti šį teiginį Belgija 2007 m. liepos 6 d. rašte patikslino, kad VCG, net ir negavusi pagalbos, vis dėlto organizuotų 1 ir 4 mokymo programas. Priešingai, 2, 3 ir 5 moduliai yra papildomas mokymas, kuris taptų prieinamas tik gavus pagalbą. Tačiau šių teiginių Belgija neparėmė jokiu tiksliu paaiškinimu.
            
         III.   PRIEŽASTYS, DĖL KURIŲ PRADĖTA PROCEDŪRA
   
               (9)
            
            
               Sprendime pradėti procedūrą Komisija pažymi, kad pagalbos poreikis yra bendras suderinamumo kriterijus. Visų pirma, kalbant apie suderinamumą pagal Sutarties 87 straipsnio 3 dalies c punktą, pagalba neprisideda prie ekonominės veiklos plėtros, kadangi įmonė, net ir negavusi pagalbos, vis dėlto būtų įgyvendinusi subsidijuojamą veiklą.
            
         
               (10)
            
            
               Kalbant apie VCG numatytą mokymo programą, abejojama dėl pagalbos skatinamojo poveikio, nes kai tik bendrovė priėmė sprendimą įdiegti EUCD platformą, ji būtinai turėjo numatyti mokymo išlaidas, kad galėtų įgyvendinti šį komercinį sprendimą. Automobilių pramonėje naujos gamybos platformos diegimas yra įprastas reiškinys siekiant didinti lankstumą ir produktyvumą bei kartu išlaikyti konkurencingumą. Norint veiksmingai eksploatuoti naująją platformą, darbuotojus reikia mokyti diegti naujas technologijas ir pritaikyti darbo metodus. Todėl su naujos gamybos linijos diegimu susijusias mokymo išlaidas paprastai dengia automobilių gamintojai, skatinami vien rinkos dėsnių. Taigi labai tikėtina, kad VCG, net ir negavusi pagalbos, vis dėlto būtų organizavusi dalį aptariamos mokymo programos. Atrodo, kad taip elgiasi dauguma konkurentų šiame sektoriuje. Nors programos 2, 3 ir 5 modulių turinys atrodo tiesiogiai susijęs su naujosios platformos diegimu ir būtinas jos eksploatavimui, Komisija suabejojo Belgijos pateiktu teiginiu, kad šie moduliai nebūtų organizuoti negavus pagalbos.
            
         IV.   SUINTERESUOTŲJŲ ŠALIŲ PASTABOS
   
               (11)
            
            
               Sprendimą pradėti procedūrą paskelbus Oficialiajame leidinyje, nė viena suinteresuotoji šalis pastabų nepateikė.
            
         V.   BELGIJOS PATEIKTOS PASTABOS
   
               (12)
            
            
               Pradėjus procedūrą Belgija iš esmės įvertino pateikiamus faktus. Ji pripažįsta, kad didelė dalis mokymo programos, net ir negavus pagalbos, vis dėlto būtų buvusi organizuota, nes ji reikalinga siekiant eksploatuoti naująją platformą. Tačiau ji mano, kad vienos programos dalys visiškai nesusijusios su platformos diegimu, o kitos – susijusios, tačiau pagalba padėtų Volvo Car Gent suteikti darbuotojams daugiau žinių, negu būtinai reikia siekiant užtikrinti platformos eksploatavimą.
            
         
               (13)
            
            
               Belgija sutiko remti tik tas išlaidas, dėl kurių pagalba yra reikalinga, todėl gerokai sumažino tinkamas finansuoti išlaidas.
            
         
               (14)
            
            
               Lentelėje lyginamos pradiniame pranešime pateiktos tinkamos finansuoti išlaidos ir išlaidos, kurias nuo šiol Belgija ketina remti.
               
                           (mln. EUR)
                        
                     
                            
                        
                        
                           2007 m. gegužės 4 d. pranešimas
                        
                        
                           Pradėjus procedūrą (5)
                           
                        
                     
                           Bendrasis mokymas
                        
                        
                           Specialusis mokymas
                        
                        
                           Bendrasis mokymas
                        
                        
                           Specialusis mokymas
                        
                     
                           1 modulis
                        
                        
                           3,1
                        
                        
                           1,2
                        
                        
                           3,1
                        
                        
                           1,2
                        
                     
                           2 modulis
                        
                        
                           1,7
                        
                        
                            
                        
                        
                           0,2
                        
                        
                            
                        
                     
                           3 modulis
                        
                        
                            
                        
                        
                           12,9
                        
                        
                            
                        
                        
                           6,1
                        
                     
                           4 modulis
                        
                        
                           0,2
                        
                        
                            
                        
                        
                           0,1
                        
                        
                            
                        
                     
                           5 modulis
                        
                        
                           0,02
                        
                        
                            
                        
                        
                           0,02
                        
                        
                            
                        
                     
                           Iš viso
                        
                        
                           4,97
                        
                        
                           14,12
                        
                        
                           3,4
                        
                        
                           7,35
                        
                     
                           Pagalbos suma
                        
                        
                           6,02
                        
                        
                           3,54
                        
                     
         
               (15)
            
            
               Dėl 1 modulio Belgija, kaip ir 2007 m. gegužės 4 d. pranešime, teigia, kad jo turinys nesusijęs su naujosios gamybos platformos diegimu, todėl nėra būtinas jos eksploatavimui. Šio modulio esmė – pagrindinis bendrųjų dalykų mokymas, kuriuo siekiama kelti darbuotojų kvalifikaciją. Belgijos nuomone, tai akivaizdu perskaičius kursų turinį. Nors tokio tipo mokymo, kuris pagerintų darbuotojų padėtį darbo jėgos rinkoje, reikalauja profesinės sąjungos, dėl tam tikrų veiksnių visumos VCG negalėtų organizuoti šios programos, jei negautų pagalbos. Visų pirma, pastaraisiais metais dėl didelio naujai priimtų darbuotojų skaičiaus buvo organizuota nemažai tokio pobūdžio mokymo kursų, tačiau naujų darbuotojų srautas praktiškai liovėsi (6) ir daugeliui įmonėje dirbančių darbuotojų panašus mokymas jau buvo suteiktas. Be to, įmonė atkreipė dėmesį, kad aukštos kvalifikacijos darbuotojai linkę palikti įmonę. Tiksliau sakant, Gento regione įsikūrusios įmonės ieško panašios kvalifikacijos darbuotojų ir aktyviai samdo VCG darbuotojus (7), todėl aptariamas mokymas dėl savo bendro pobūdžio padidintų tikimybę, kad jį gavę darbuotojai paliks įmonę. Galiausiai, nuo to laiko, kai technikos mokyklos ir VDAB (Flandrijos užimtumo biuras) išplėtojo mokymo programas šiose srityse, darbo rinkoje padaugėjo pagrindinę kvalifikaciją turinčių darbuotojų.
            
         
               (16)
            
            
               Dėl 2 modulio Belgija, kaip ir 2007 m. gegužės 4 d. pranešime, pareiškė, kad šis modulis apima su naująja gamybos platforma susijusius technikos ir technologijos dalykus. Belgija teigia, kad dauguma numatytų mokymo valandų reikalingos siekiant eksploatuoti naująją platformą ir šis mokymas bet kokiu atveju būtų organizuotas. Tačiau dalis valandų viršija EUCD platformai eksploatuoti reikalingą lygį (8). Tiksliau tariant, gavusi pagalbą VCG sutiktų skirti daugiau paskaitų valandų nei būtina ir ekonominiu požiūriu tai pasiteisintų nesant subsidijos. Belgija pateikė išsamią informaciją apie papildomas mokymo valandas, kurias VCG skyrė gavusi pagalbą (9).
            
         
               (17)
            
            
               Dėl 3 modulio Belgija, kaip ir 2007 m. gegužės 4 d. pranešime, teigia, kad šio modulio turinys susijęs būtent su EUCD platforma. Susidūrusi su sprendime pradėti procedūrą pareikštomis abejonėmis Belgija pripažino, kad didelė dalis numatytų mokymo valandų yra būtinos norint eksploatuoti naująją platformą ir būtų skirtos bet kokiu atveju, net ir negavus pagalbos. Vis dėlto ji paaiškino, kad dėl Flandrijos valdžios institucijų skirtos pagalbos VCG sutinka gerokai padidinti mokymo valandų skaičių. Todėl ji apmokys daugiau darbuotojų, o kai kuriuos kursus, kurie dėl racionalaus išlaidų valdymo būtų skirti tik patyrusiems darbuotojams, galės lankyti ir nauji darbuotojai. Siekiant apmokyti naujai pasamdytus darbuotojus reikia organizuoti papildomus kursus, be to, pailginti kitų kursų trukmę ir išplėsti jų turinį (10). Be to, kadangi naujieji darbuotojai dar neįrodė savo sugebėjimų įsisavinti naujas žinias, tikimybė, kad mokymas bus sėkmingas, yra menka. Siekdama racionaliai valdyti išlaidas VCG tokį mokymą būtų skyrusi tik labiau patyrusiems darbuotojams, kurie jau dalyvavo panašiuose mokymo kursuose. Todėl mokymo trukmė ir išlaidos gerokai sumažėtų. Kai kurie kursai galėtų būti supaprastinti, o kai kurių būtų galima visiškai atsisakyti.
            
         
               (18)
            
            
               Dėl 4 modulio Belgija, kaip ir 2007 m. gegužės 4 d. pranešime, teigia, kad šis modulis susijęs su valdymo ir elgsenos pokyčiais, todėl jis yra bendro pobūdžio. Ji patikslino, kad VCG tam tikrą mokymo valandų skaičių būtų organizavusi bet kokiu atveju, net jei ir nebūtų gavusi pagalbos, nes mokymas pakankamai prisideda prie darbuotojų lankstumo ir aktyvumo didinimo bei gerokai prisideda prie ilgalaikės EUCD platformos įdiegimo sėkmės (11). Tačiau konkreti nauda, kurios tikimasi iš likusių valandų, nepakankama, kad pateisintų atitinkamas išlaidas, juo labiau, kad jos nebūtų skiriamos negavus pagalbos.
            
         
               (19)
            
            
               Dėl 5 modulio Belgija paaiškino, kad jis susijęs su kokybės kontrolės technikos mokymu. Šie kursai nėra būtini siekiant eksploatuoti platformą ir kitus gamybos įrenginius ir būtų organizuojami tik gavus pagalbą.
            
         
               (20)
            
            
               Padariusi šiuos pakeitimus Belgija oficialiai pranešė Komisijai, kad ji sutinka remti tik tą mokymo veiklą, kuriai pagalba yra būtina, todėl tikisi tik 3,5 mln. EUR vietoj 6 mln. EUR sumos, apie kurią buvo pranešta iš pradžių.
            
         VI.   PRIEMONĖS ĮVERTINIMAS
   
               (21)
            
            
               Komisija pažymi, kad priėmus sprendimą pradėti procedūrą Belgija iš esmės pakeitė savo pranešimą. 2008 m. sausio 16 d. rašte Belgija daug tiksliau patvirtino, kad ji ketina suteikti tik 3 538 580,57 EUR pagalbą mokymui vietoj 2007 m. gegužės 4 d. pranešime numatytų 6 018 558,91 EUR. Tokia sumažinta pagalbos suma grindžiama sumažintomis tinkamomis finansuoti išlaidomis, aprašytomis 2008 m. sausio 15 d. Belgijos rašte. Būtent šią 3 538 580,57 EUR pagalbos sumą, pagrįstą sumažintomis tinkamomis finansuoti išlaidomis, Komisija vertins šiame sprendime.
            
         
               (22)
            
            
               Sprendime pradėti procedūrą Komisija priėjo prie išvados, kad subsidijos suteikimas VCG yra valstybės pagalba pagal Sutarties 87 straipsnio 1 dalį. Belgija šios išvados neužginčijo.
            
         
               (23)
            
            
               Sprendime pradėti procedūrą Komisija nurodė, kad pagalbai, kurios suma viršija 1 mln. EUR, netaikoma Reglamente (EB) Nr. 68/2001 nustatyta išimtis, todėl ji turėtų būti tiesiogiai vertinama remiantis Sutarties 87 straipsnio 3 dalies c punktu. Tačiau remdamasi analogija Komisija taiko tuos pačius svarbiausius principus, kurie nurodyti Reglamente (EB) Nr. 68/2001. Visų pirma tai reiškia patikrinti, ar laikomasi kitų nustatytų formalių sąlygų, tačiau Komisija neprivalo apsiriboti šiuo paprastu patikrinimu.
            
         
               (24)
            
            
               Belgija neužginčijo pirmiau pateiktų išvadų, kurios ir toliau taikomos, nes pagalba, net ir sumažinta, viršija 1 mln. EUR.
            
         
               (25)
            
            
               Sprendime pradėti procedūrą Komisija nurodė, kad pagalba, apie kurią pranešta, atrodo, atitinka Reglamento (EB) Nr. 68/2001 4 straipsnyje pateiktas formalias sąlygas. Nebuvo pateikta jokių naujų duomenų, dėl kurių būtų galima suabejoti šiuo pirminiu vertinimu. Komisija pažymi, kad šis vertinimas tinka sumažintai pagalbai, nes pastaroji grindžiama dalimi tinkamų finansuoti išlaidų, apie kurias pranešta 2007 m. gegužės 4 d. ir kurios sprendime pradėti procedūrą pripažįstamos priimtinomis. Be to, Belgija nepakeitė pagalbos intensyvumo, tai yra 50 % bendrajam mokymui ir 25 % specialiajam mokymui.
            
         
               (26)
            
            
               Kaip nurodyta pirmiau, vienintelė sprendime pradėti procedūrą iškilusi abejonė susijusi su numatytos pagalbos poreikiu, visų pirma su mokymo programa, kuri atrodo susijusi su naująja investicija – EUCD gamybos platforma – ir būtina jos eksploatavimui.
            
         
               (27)
            
            
               Komisija nurodo, kad Belgija pritarė principui, pagal kurį gali būti remiama tik tokia mokymo veikla, kuri negavus pagalbos nebūtų organizuojama.
            
         
               (28)
            
            
               Siekdama laikytis šio principo Belgija išskyrė mokymo veiklą, kurios VCG imtųsi bet kokiu atveju, nes ji būtina siekiant eksploatuoti naująją platformą, ir veiklą, kurios tikslų „vien tik rinkos jėgos negalėtų pasiekti“ (12), nes ji viršija būtiną veiklą ir nauda, kurią VCG gautų, nepakankama, kad atsvertų patiriamas išlaidas. Komisija išnagrinėjo Belgijos pateiktus paaiškinimus, kurie trumpai pateikiami šio sprendimo 15–19 konstatuojamose dalyse. Trumpai tariant, Belgija teigia, kad su programos 1 ir 3 moduliais susijusios didelės tinkamos finansuoti išlaidos negavus pagalbos nebūtų patirtos. Komisija sutinka, kad 1 modulis nėra akivaizdžiai susijęs su naująja platforma. Todėl jis nebūtinas norint ją eksploatuoti. Kadangi ši mokymo veikla yra daugiau bendro pobūdžio, o dėl tam tikrų veiksnių visumos VCG atsisakė jos imtis, Komisija mano, kad labai tikėtina, jog negavus pagalbos 1 modulis nebūtų organizuotas. Kalbant apie 3 modulį, Belgija išbraukė mokymo išlaidas, kurios, remiantis praeityje padarytomis išvadomis dėl panašių investicijų, būtinos siekiant eksploatuoti naująją platformą, ir tinkamas finansuoti išlaidas nustatė tik tai mokymo veiklai, kuri viršija būtinąją.
            
         
               (29)
            
            
               Komisija mano, kad Belgija teisingai nustatė mokymo veiklą, kuri nebūtų organizuojama negavus valstybės pagalbos. Kadangi Belgija ketina remti tik tokią mokymo veiklą ir neskirti jokios pagalbos mokymui, kurį vis dėlto organizuotų VCG, Komisija daro išvadą, kad, atsižvelgiant į Reglamento (EB) Nr. 68/2001 10 konstatuojamojoje dalyje nustatytą tikslą, suteikus pagalbą „susidaro didesnis kvalifikuotų darbuotojų ratas, iš kurių gali pasirinkti kitos įmonės“ ir todėl, pagal Sutarties 87 straipsnio 3 dalies c punktą, ji „skirta tam tikros ekonominės veiklos rūšių arba tam tikrų ekonomikos sričių plėtrai skatinti“.
            
         VII.   IŠVADA
   
               (30)
            
            
               Atsižvelgdama į pateiktas konstatuojamąsias dalis Komisija daro išvadą, kad pagalba yra suderinama su bendrąja rinka,
            
         PRIĖMĖ ŠĮ SPRENDIMĄ:
   1 straipsnis
   3 538 580,57 EUR valstybės pagalba, kurią Belgija ketina skirti Volvo Cars Gent įmonei, yra suderinama su bendrąja rinka.
   Todėl leidžiama skirti 3 538 580,57 EUR pagalbą.
   2 straipsnis
   Šis sprendimas skirtas Belgijos Karalystei.
   
      Priimta Briuselyje, 2008 m. kovo 11 d.
      
         
            Komisijos vardu
         
         Neelie KROES
         
         
            Komisijos narė
         
      
   
   
      (1)  OL C 265, 2007 11 7, p. 21.
   
      (2)  Žr. 1 išnašą.
   
      (3)  OL L 10, 2001 1 13, p. 20.
   
      (4)  Reglamente (EB) Nr. 68/2001 išskiriamas bendrasis mokymas (suteikiantis įgūdžius, kurie lengvai gali būti perkeliami į kitas įmones arba kitas darbo sritis) ir specialusis mokymas (suteikiantis įgūdžius, kurie negali arba gali būti tik nedideliu mastu perkeliami į kitas įmones arba kitas darbo sritis). Bendrajam mokymui leidžiamas didesnis pagalbos intensyvumas negu specialiajam mokymui (šiuo atveju atitinkamai 50 ir 25 %).
   
      (5)  2008 m. sausio 15 d. Belgijos valdžios institucijų raštas.
   
      (6)  VCG samdomųjų darbuotojų skaičius nuo 2002 iki 2005 m. išaugo nuo 3 999 iki 5 299 darbuotojų, o 2006–2007 m. nukrito atitinkamai nuo 4 929 iki 4 800 darbuotojų.
   
      (7)  Įmonę paliekančius darbuotojus iš esmės samdo trys regione įsikūrusios bendrovės: Volvo Trucks, Arcelor ir Eandis/Electrabel.
   
      (8)  Būtinas mokymas nustatytas remiantis įprasta VCG praktika, sukaupta per ankstesnius mokymo kursus.
   
      (9)  Pavyzdžiui, robotų technikos kurse kiekvienam dalyviui numatyta 16 mokymo valandų. Tiek valandų yra būtina, kad darbuotojai išmoktų teisingai, saugiai ir taip pat veiksmingai kaip ir šiuo metu naudoti robotus. Gavusi Flandrijos valdžios institucijų skirtą pagalbą VCG sutiko padidinti mokymo valandų skaičių iki 24. Toks intensyvesnis mokymas didina darbuotojų patrauklumą darbo rinkoje.
   
      (10)  Kiekvieną kartą, kai diegiama nauja platforma, tam tikras skaičius „pagrindinių darbuotojų“ turi būti siunčiami į Volvo Suède įmonę, kad ten išsamiai susipažintų su platformos veikimu ir tuomet savo žinias perduotų kitiems Volvo Cars Gent darbuotojams. Belgija teigia, kad pagalba padės VCG įmonei į Švediją išsiųsti daugiau darbuotojų negu būtinai reikia siekiant eksploatuoti EUCD platformą. Be to, įmonė ten siųs darbuotojus, kurie niekada nedalyvavo jokiuose pagrindiniuose mokymo kursuose, o neapsiribos vien tik jau turinčių patirties darbuotojų mokymu.
   
      (11)  Kaip nurodė Belgijos valdžios institucijos 2007 m. liepos 7 d. rašte.
   
      (12)  Reglamento (EB) Nr. 68/2001 11 konstatuojamoji dalis.